钦定古今图书集成/理学汇编/文学典/第113卷 > 费元禄
## 钦定古今图书集成/理学汇编/文学典/第113卷 > 费元禄

按《列朝诗集》，元禄字无学，铅山人，南太仆卿尧年之
子也。费为故相家，又贵公子，而无学折节读书，为歌
诗，落笔数千言，蕴义生风，倾慕贤士大夫，如恐不及。
刻《甲秀园集》，侑以好贿，问遗海内名士，轮蹄舟楫，交
错吴、会、闽、楚间。史称郑庄置驿，殆无以过。屠长卿报
诗云：“相思累寄蘼芜草，见面难于优钵花。”其推重如
此。余为书生时，无学致束修之问，数邮书相闻。居数
年，无学以病废且死，犹以不得东下相就为恨，可念
也！太仆病革入冥，见冯祭酒开之主东岳，举以自代。
无学卒亦有异梦。如李长吉《白玉楼》事，江右人能道
之。